ไทยพบผู้ติดเชื้อ “โควิด” เพิ่ม 7 ราย มาจากต่างประเทศ ป่วยยืนยันสะสม 3,389 คน
"ศบค." อัปเดตตัวเลขผู้ติดเชื้อ “โควิด” ไทยพบผู้ป่วยเพิ่ม 7 ราย มาจากต่างประเทศ รวมยอดป่วยยืนยันสะสม 3,389 คน
"ศบค." อัปเดตตัวเลขผู้ติดเชื้อ “โควิด” ไทยพบผู้ป่วยเพิ่ม 7 ราย มาจากต่างประเทศ รวมยอดป่วยยืนยันสะสม 3,389 คน
20 ส.ค. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 20 ส.ค.63 ระบุว่า พบผู้ป่วยยืนยันติดเชื้อรายใหม่ 7 ราย เป็นผู้ที่เดินทางมาจากต่างประเทศ และเข้าพักในสถานที่เฝ้าระวังที่รัฐจัดให้ (State Quarantine)
ทั้งนี้ ทำให้ยอดผู้ป่วยยืนยันสะสมเพิ่มขึ้นเป็น 3,389 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 452 ราย รักษาหายเพิ่ม 19 ราย รักษาหายแล้ว 3,218 ราย ยังรักษาตัวอยู่ในโรงพยาบาล 113 ราย ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
สำหรับผู้ป่วยรายใหม่ 3 รายแรก เป็นผู้ที่เดินทางมาจากสหรัฐอาหรับเอมิเรตส์ 3 ราย ทั้งหมดเป็นชายไทย อายุ 28 , 38 และ 46 ปี อาชีพพนักงานบริษัท/โรงงาน ถึงไทยเมื่อวันที่ 7 ส.ค. เข้าพัก State Quarantine ในกรุงเทพมหานคร และตรวจหาเชื้อครั้งที่ 2 ในวันที่ 18 ส.ค. ผลตรวจพบเชื้อ ไม่มีอาการ
รายที่ 4 มาจากฮ่องกง (ประเทศจีน) 1 ราย เป็นชายไทย อายุ 33 ปี ซึ่งเป็นนักท่องเที่ยว ไปฮ่องกงตั้งแต่เดือน ก.พ.63 เดินทางถึงไทยเมื่อวันที่ 15 ส.ค. เข้าพัก State Quarantine ในกรุงเทพฯ และตรวจหาเชื้อวันที่ 18 ส.ค. ผลตรวจพบเชื้อ ไม่มีอาการ
รายที่ 5-6 เดินทางมาจากสิงคโปร์ ทั้ง 2 รายเป็นชายไทย อายุ 51 ปี อาชีพรับจ้าง ถึงไทยวันที่ 7 ส.ค. เที่ยวบินเดียวกับผู้ป่วยยืนยันก่อนหน้า 1 ราย เข้าพัก State Quarantine ใน จ.ชลบุรี และตรวจหาเชื้อครั้งที่ 2 ในวันที่ 18 ส.ค. ผลตรวจพบเชื้อ ไม่มีอาการ
และรายที่ 7 มาจากอียิปต์ เป็นนักศึกษาหญิงไทย อายุ 21 ปี ถึงไทยวันที่ 17 ส.ค. เข้าพัก State Quarantine ใน จ.ชลบุรี และตรวจหาเชื้อในวันที่ 17 ส.ค. ผลตรวจพบเชื้อ ไม่มีอาการ